A Bizottság 734/2004/EK rendelete
(2004. április 20.)
Málta Európai Unióhoz történő csatlakozása következtében, a 2004/2005-ös gazdasági évre vonatkozóan a támogatási kérelmekre előírt minimális terület tekintetében a 2316/1999/EK rendelet alkalmazására vonatkozó átmeneti intézkedések megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére, és különösen annak 2. cikke (3) bekezdésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára, és különösen annak 41. cikke első bekezdésére,
mivel:
(1) Az egyes szántóföldi növények termelői számára támogatási rendszer létrehozásáról szóló 1251/1999/EK tanácsi rendelet alkalmazására vonatkozó részletes szabályok megállapításáról szóló, 1999. október 22-i 2316/1999/EK bizottsági rendelet [1] megállapítja a területalapú támogatás nyújtására vonatkozó feltételeket. Támogatási kérelmenként 0,3 hektárnyi minimális területnagyságot ír elő különösen.
(2) Máltán nagyon nagy számban találhatók 0,3 hektárnál kisebb méretű, kis mezőgazdasági üzemek. Annak érdekében, hogy számos mezőgazdasági termelő ne legyen kizárva a támogatási rendszer kedvezményeiből, engedélyezni kell a máltai hatóságoknak a 2004/2005-ös gazdasági évre vonatkozóan a minimális terület tekintetében egy alacsonyabb küszöb megállapítását.
(3) Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2316/1999/EK rendelet 3. cikke (1) bekezdésének d) pontjától eltérve, Málta megállapíthat a 2004/2005-ös gazdasági év tekintetében a területalapú támogatások iránti kérelmekre vonatkozóan 0,3 hektárnál kisebb minimális területnagyságot.
2. cikk
Ez a rendelet kizárólag a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésével együtt, annak hatálybalépése napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 20-án.